
E L Ő T E R J E S Z T É S

Sülysáp Város Önkormányzata Képviselő-testületének
2018. február 22-én tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2018. (II. 22.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2018. február 15.

Horinka László s.k.


polgármester
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2018. január 25-ei ülése óta 7 képviselő-testületi döntés végrehajtási határideje járt le az alábbiak szerint:
	Határozat száma
	Határozat kelte
	Döntés
	Határidő
	Állapot

	4/2018.
	2018.01.25
	Sülysáp város 2018. évi rendezvénynaptárának jóváhagyása
	2018.01.31
	Végrehajtva

	8/2018.
	2018.01.25
	Sülysápi Roma Nemzetiségi Önkormányzattal kötött együttműködési megállapodás módosítása
	2018.01.31
	Végrehajtva

	11/2018.
	2018.01.25
	Támogatási igény benyújtása a 2018. évi hosszabb időtartamú közfoglalkoztatási programra
	2018.02.02
	Végrehajtva

	12/2018.
	2018.01.25
	Napelempark telepítésével kapcsolatos együttműködési megállapodás megkötése
	2018.01.31
	Végrehajtva

	13/2018.
	2018.01.25
	Napelempark telepítésével kapcsolatos településrendezési eljárás megindítása
	2018.01.31
	Végrehajtva

	16/2018.
	2018.01.25
	Közvilágítás karbantartására szóló új szerződés megkötése
	2018.01.31
	Végrehajtva

	19/2018.
	2018.01.25
	Pályázat benyújtása a VP6-19.2.1.-41-7-17 azonosítószámú Települések arculatának fejlesztése, élhetővé tétele, bel- és külterületének gazdasági és infrastrukturális fejlesztése című LEADER pályázati felhívásra
	2018.02.05
	Végrehajtva


II. Tájékoztató az előző ülés óta történt fontosabb eseményekről
Január 26-án beruházásátadó-rendezvényt tartottunk, melynek keretében a 2017-ben megvalósult beruházásaink átadására került sor, mintegy 580 millió forint értékben. Az átadó rendezvényen vendégünk volt Czerván György országgyűlési képviselő, Szabó István a megyei közgyűlés elnöke, valamint Fodor Gábor a ceglédi tankerület igazgatója. A rendezvény megítélésem szerint jól sikerült, színvonalas volt, de ezt a tisztelt képviselők személyesen is láthatták.
Február 9-én az önkormányzati intézmények költségvetését az intézményvezetőkkel leegyeztettük, így a februári képviselő-testületi ülésen egy olyan költségvetést tárgyalhat a képviselő-testület, amely a szükséges egyeztetési körökön már átesett. 

Február 12-én ismét egy az egészségüggyel kapcsolatos sajtótájékoztatón vettem részt Gyömrőn, ahol a gyömrői szakrendelő felújítását jelentette be dr. Szűcs Lajos országgyűlési képviselő és dr. Mezey Attila Gyömrő város polgármestere. A szakrendelő mintegy 330 millió forintból újul meg, ennek az összegnek körülbelül a felét az épület felújítási munkálataira, míg a másik felét az orvostechnikai eszközpark megújítására szánják. A felújítási projekt tervezett befejezése 2019 közepe. 

2018. január 31-éig lehetett benyújtani egy zártkert fejlesztési pályázatot, melynek keretében legfeljebb 10 millió forint nyerhető el. A mi esetünkben a zártkertek egyik legfontosabb problémája az utak állapota, ezért elsődlegesen erre a célterületre pályáztunk, azonban a pályázati kiírás a teljes keretösszeg 90 %-áig engedélyez útjavítást, ezért a fennmaradó 1 millió forintot egy másik célterületre szükséges elkölteni. 

Szintén január vége volt a határideje a vidékfejlesztési (LEADER) pályázatok közül kettő pályázat benyújtásának, melyek közül egy volt az önkormányzat által benyújtható, amiről januárban döntött a testület (játszóterek felújítása).
A januári testületi döntés alapján a közvilágítás üzemeltetésre szerződést kötöttünk a Polytechnic-Light Kft.-vel, így a közvilágítás üzemeltetése remélhetőleg újra megbízható színvonalon zajlik majd.

Február 10-én elkészült a Szent István út melletti parkoló, amit a 11-én piacra látogatók már birtokba is vehettek. 

